# Guirionéeu ag er Religion/Chapistr 37

| ◄ Jesus dré é souffranceu hun disq de souffrein. | Red-é hum zistag doh en danné. | Dangerus-é eid er salvedigueah bout pinhuiq.  ► |
Ne faut quet desirein bout pinhuiq, 1° rac en danné n’en dint quet eit coutantein mab-dén ; 2° rac mé mant memb ur vamen a chagrin aveit-hou ; 3° en desir diréglet a nehai e ra er marhue d’en inean.
I. En danné ne hellant quet rantein mab-dén coutant. Mar dé maleurus er ré peur, er ré pinhuiq e zou hoah maleurussoh. Er ré peur n’en dint maleurus meit rac n’ou dès chet a batiantæt ; mæs n’en dé quet er beuranté e hra ou maleur. Cavein e hrér calz muyoh a beurerion coutant eid a ré pinhuiq eurus. Nag hou pehé-hui en ol madeu e zou ar en doar, hui e larehé èl Salomon : Rah en dra-zé nen dè nameit ahuél pé moguêd. Sel-mui en dès en dén pinhuiq, sel-mui é carehé en dout ; sel-mui m’hum lausq guet en desir-cé, sel-mui é ma én néhance hag ér misér. En avaricius e zou perpet dihuiguet guet en nan d’en dout hoah open, jamæs ne vé coutant ; sel-mui en dès, sel-mui é carehé en dout : èl en dén foënhuet, sel-mui e ive, sel-mui en en dès sèhet.
Péh coutantemant e hel en dout guet é zanné un dén péhani ne houér quet gobér chervige vad a nehai ? Un dornad sabl tennet a sôl er mor e vou quer pourfitabl t’ein èl ur yalh eur é péhani ne gredan quet touchein. Ur yoh gran hag un tyegueah alleiget mad a béré ne bourfitan quet, ne chervigeant quet muyoh t’ein eid a pe vehent d’ur marhadour ag en Indr.
Gùélet zou bet istroh eid ur huéh tud péré ne gredent quet hum chervige ag ou madeu, hag é tiovér memb er requis quêntoh eit touchein én-hai. Gobér èl-cé hemb truhé doh er peur na doh é fameil, n’en dé quet bout na dén na crechén ; mæs discoein un avarice dù péhani e rant mab-dén disprisabl ha donnèt de vout peur ha miserabl, é creis en danné, ha criminel dirac Doué.
Mæs, hag en hum chervigehen a men danné, hàg ean e zou avantajus aveid on calz a vadeu ? Me vou goleit ag en dillad liguernussan mæs er gusquemanteu caër-cé hàg ind em rantou eurussoh ? M’em bou er mâgadur melzinan ; mæs er bouit friant-cé ne virou quet doh-ein a chom clan nag a hum vahignein querclous èl er ré n’en dès nameit bara. Me vou inouret ; mæs a gaus d’em danné hemb quin e vou ; groeit e vou goap a me fohonage. Bammet vér é huélèt einèd guet plu bràu, ha liès en ein ean-memb ne tal nitra. Guet men dannè, m’em bou pligeadur, ne ziovérein a nitra ; mæs eit péguehet a amzér ? Hineah martezé é vou goulennet me inean guet-n-ein.
II. Er madeu bras ne hellant quet enta lacat mab-dén coutant ; calz a dud memb en dès hilleih a boén hag a chagrin guet-hai ; rac mé mant ur vamen a chagrin, revé conzeu er Spered-Santel. Hum zihuiguein e hrér doh ou dastum ; hum néhancein e brér doh ou goarn ; ind e gouci er ré hum stag doh-t-hai ; ind e hra chagrin p’ou hollér.
Drein pléguet ar en eil, péré e zouguér ar en dorn, ne hrant droug erbet, mæs quentéh èl m’ou sterdér guet nerh, ou ficquiadur luêm e doul que ne rid er goaid. En danné, e lar en aviél, e zou drein ; a p’ou hârér, a p’hum staguér doh-t-hai, ind e zismant er galon ! En dén a vertu péhani ou dispris en dès ur peah péhani n’hum gav quet é calon er ré e zou ol taulet guet-hai. Guet a dud en dès assuret é oent tranquilloh a pe oent peur eit goudé mé mant deit de vout pinhuiq ! Meit m’hur hou er mâgadur hag er gusquemant, béemb coutant, e lar sant Paul. De betra é chervige er péh e vé open ? Perac ridèc de hounit er péh e lamou guet-n-emb hur repos hag hun tranquillité ?
III. Peb-unan neoah e zesir en danné, rac ne gomprenér quet é ma er beuranté un trezol eid en hani hum goutant a nehi. Mæs desirieu a nitra ; rac, perac é faut d’oh-hui bout pinhuiq, ma n’en dé quet volanté Doué ha mar lam guet-n-oh er moyandeu a guementcé ? Desirieu fal ha næzus d’en inean ! Er ré e ven donnèt de vout pinhuiq, e lar sant Paul, e gouéh é laceu en diaul. En desir-zé e zal mab-dén, hag e zou er vamen ag en ol drougueu. Clasquein e hrér bout pinhuiq, hag aben é carér en dout en avantage-cé ; hag er Spered-Santel hun avertis penaus en hani hum ziffré de zonnèt de vout pinhuiq n’en dé quet dibéh dirac Doué. Vennein e hrér bout pinhuiq ha bout pinhuiq, coustéèt e goustou. Lacat e hrér rah er péh e hellér de chervige eit donnèt de ben a guement-cé : laironci, procæs, gueuïér, fal bapérieu, rah en ou havér mad ; er fal vlaïadeu, er guêrteri péhani e laca quement a dud ér vrassan misér, e hra vad de galon en avaricius, é chongeal é tennou argand ag er ré gueih. O desir a vout pinhuiq ! péguement a dud avaricius e hès-té dallet ha rantet miserabl ?
Desirein e hrér bout pinhuiq, ha pinhuiq bras. Un dén gouniet d’en treu ag en doar n’en dé quet coutant ag er péh en dês, hag e grèd en dout dobér ag er péh n’en dès chet. Ne hel quet guélèt hemb ivi hag anquin madeu é nessan ; ean e garehé lonquein er péh e huél. É vadeu, é dachenneu, é argand e zou èl ur yoh fang doh péhani é stag é galon.
Oh ! nag ur folleah-é staguein èl-cé é galon doh en doar, ha doh hum lezel de vout malestret dré en avarice !
Él Salomon, ne houlennet nag en danné nag er beuranté. Mar d’oh peur, ne zesiret quet bout pinhuiq. En desirieu-cé, e lar sant Paul, ne tallant quet en droug e hrant, hag ind e den d’er marhue éternel. Mar d’oh pinhuiq, réglet hou tesirieu : perpet é vér maleurus a pe ne vér quet coutant ag er péh hun nès.
1° Assuret ma on penaus en danné ne rantant quet eurus en hani en dès-ind, penaus n’en dint quet pêl guet-n-emb, rac n’en dant quet guet-n-emb d’er bed aral, hag hellein e hrant liès donnèt de vout ur vamen a béhèd hag a zannation ; ne staguein quet me halon doh-t-hai. 2° Me souffrou guet grad vad er hol a nehai, hag e bardonnou a volantè vad er gueu e vou groeit doh-ein. — O men Doué ! ne bermettet quet ma staguein me halon, péhani e hoès formet aveid oh, doh en treu aral diar goust hou caranté.